ส่งเสริมคนพิการทางการได้ยิน ต่อยอดอาชีพล้างแอร์ให้น้องนักเรียนคนพิการได้มีอาชีพ มีรายได้เลี้ยงตนเองระหว่างเรียน
นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวว่า กระทรวงการพัฒนาสังคมและความมั่นคงของมนุษย์ (พม.) มีนโยบายสำคัญในการสร้างโอกาสความเสมอภาค ลดความเหลื่อมล้ำของคนในสังคม มุ่งเน้นการส่งเสริม สนับสนุน และพัฒนาศักยภาพให้คนพิการมีคุณภาพชีวิตที่ดีขึ้นอย่างยั่งยืน ได้ร่วมกับบริษัท แซนด์บ็อก เอ็นเตอร์ไพรส์ จำกัด และวิทยาลัยเทคโนโลยีดอนบอสโก ต่อยอดการให้บริการล้างแอร์ โดยคนพิการทางการได้ยิน หรือสื่อความหมาย เพื่อสร้างอาชีพทางเลือกและองค์ความรู้ ให้กับกลุ่มนักเรียนคนพิการทางการได้ยินของโรงเรียนดอนบอสโก ซึ่งเป็นนักเรียนภาคค่ำ กว่า 30 คน ให้สามารถใช้เวลาว่างในช่วงกลางวันหารายได้เลี้ยงตนเองระหว่างเรียน โดยจัดให้มีโครงการ Special Care บริการล้างแอร์ที่ใส่ใจ โดยคนพิการทางการได้ยิน เพื่อให้สังคมได้รับทราบและส่งเสริมอาชีพคนพิการได้มีอาชีพ มีรายได้ และยังเป็นการสร้างเจตคติที่ดีต่อคนพิการให้บุคคลทั่วไปได้เห็นถึงศักยภาพในการประกอบอาชีพของคนพิการ ที่สามารถประกอบอาชีพช่างล้างแอร์ ซึ่งเป็นทางเลือกหนึ่งในการสร้างรายได้และต่อยอดอาชีพในอนาคตต่อไปนายจุติ กล่าวอีกว่า ยังมีคนพิการที่มีศักยภาพและสามารถเป็นกำลังสำคัญในการขับเคลื่อนเศรษฐกิจของประเทศไทยได้ หากได้รับโอกาสส่งเสริมด้านอาชีพและเปิดโอกาสให้คนพิการได้แสดงศักยภาพเพื่อสร้างรายได้ สามารถเลี้ยงดูตนเองและครอบครัว และนำไปสู่การเห็นคุณค่าของตนเอง ซึ่งเป็นการยกระดับคุณภาพชีวิตคนพิการอย่างยั่งยืน พร้อมทั้งขอขอบคุณหน่วยงานภาคีเครือข่ายที่ร่วมเป็นส่วนหนึ่งในการสร้างงาน สร้างอาชีพให้คนพิการมีรายได้เพิ่มมากขึ้นสำหรับประชาชน หรือหน่วยงานใดประสงค์จะรับบริการ การล้างแอร์จากผู้พิการทางการได้ยินสามารถติดต่อสอบถามได้ที่ กรมส่งเสริมและพัฒนาคุณภาพชีวิตคนพิการ โทร 023543388 สายด่วนพม. 1300 หรือแอดไลน์ ID ได้ที่ @sandboxth